De er vilde med spændingen og leder efter flere hjemsøgte steder, som de kan lave video om. De kalder sig Paranoia. Et navn der dækker meget godt over den følelse, de selv får på deres jagter. -Det der med at blive bange. Det der adrenalin kick man får, når man er bange, det er det fedeste man kan opleve, siger Nicolai Sund fra "Paranoia". De er en gruppe på fem gutter, der har givet sig selv en mission. De laver tv fra hjemsøgte steder. - Nordjylland er så gammelt et sted, der har så makaber en historie, at der er masser af steder at vælge imellem, siger Mikkel Egelund, "Paranoia". De har lavet et afsnit hvor de leder efter spøgelser på den tidligere fattiggård i Frederikshavn, Toftegård. Her oplevede de noget som gjorde dem bange. - Mørket det er jeg ikke så glad for mere. Bare det at skulle gå på toilet om nattet, der skal jeg have lys på, det havde jeg ikke før, lyder det fra Nicolai Sund. Man kan se deres film på Facebook . Og de vil af den vej også meget gerne have nye uhyggelige tip.
En flok fra Frederikshavn jagter spøgelser med deres kameraer.